Mahalliy nodavlat notijorat tashkilotlarining xalqaro grant loyihalarini amalga oshirishda davlat boshqaruvi organlari bilan o‘zaro hamkorlik qilish tartibi to‘g‘risidagi nizomni tasdiqlash haqida

O‘zbekiston Respublikasi Prezidentining “2021 — 2025-yillarda fuqarolik jamiyatini rivojlantirish konsepsiyasini tasdiqlash to‘g‘risida” 2021-yil 4-martdagi PF-6181-son Farmoniga muvofiq, shuningdek, mahalliy nodavlat notijorat tashkilotlarini davlat tomonidan qo‘llab-quvvatlashning yangi mexanizmlarini joriy etish, ularning moliyaviy barqarorligini va davlat boshqaruvi organlari bilan o‘zaro samarali hamkorligini ta’minlash maqsadida Vazirlar Mahkamasi qaror qiladi:
 1. O‘zbekiston Respublikasi Prezidentining “2021 — 2025-yillarda fuqarolik jamiyatini rivojlantirish konsepsiyasini tasdiqlash to‘g‘risida” 2021-yil 4-martdagi PF-6181-son Farmoni 5-bandiga muvofiq nodavlat notijorat tashkilotlari faoliyatining ochiqlik indeksi joriy qilinishi va unga ko‘ra har yil yakunlari bo‘yicha nodavlat notijorat tashkilotlari tomonidan amalga oshirilgan ishlar, ijtimoiy sheriklik darajasi, ajratilgan subsidiya, grant va ijtimoiy buyurtmalar natijadorligi hamda boshqa muhim faoliyat ko‘rsatkichlariga asosan ularning reytingi tuzilishi belgilanganligi ma’lumot uchun qabul qilinsin.
 2. Quyidagilarni nazarda tutuvchi Mahalliy nodavlat notijorat tashkilotlarining xalqaro grant loyihalarini amalga oshirishda davlat boshqaruvi organlari bilan o‘zaro hamkorlik qilish tartibi to‘g‘risidagi nizom ilovaga muvofiq tasdiqlansin:
 mahalliy nodavlat notijorat tashkilotlarining xorijiy davlatlardan, xalqaro va xorijiy tashkilotlaridan, xorijiy davlatlar fuqarolaridan yoki ularning topshirig‘iga binoan boshqa shaxslardan oladigan mablag‘lar doirasidagi xalqaro grant loyihalarini amalga oshirishda amaliy yordam ko‘rsatish uchun ularga tegishli sohadagi davlat boshqaruvi organini milliy hamkor sifatida biriktirish tartibi;
 xalqaro grant loyihalarini amalga oshirish bo‘yicha “yo‘l xaritalari”ni milliy manfaatlarni hisobga olgan holda tasdiqlash;
 milliy hamkor tomonidan mahalliy nodavlat notijorat tashkilotiga xalqaro grant loyihalarining sifatli va o‘z vaqtida amalga oshirilishi, uning natijalari monitoring qilinishida amaliy yordam berish hamda manfaatdor tashkilotlar ushbu jarayonga jalb qilinishini ta’minlash tartibi.
 3. O‘zbekiston Respublikasi Adliya vazirligi:
 ushbu qarorning mazmun-mohiyati va ahamiyatini jamoatchilik, shu jumladan, nodavlat notijorat tashkilotlari vakillariga yetkazsin;
 mas’ul vazirlik va idoralar tomonidan ushbu qaror bilan tasdiqlangan Nizomda belgilangan tartibga rioya etilishini monitoring qilib borsin;
 manfaatdor vazirliklar va idoralar bilan birgalikda o‘zlari qabul qilgan normativ-huquqiy hujjatlarni bir oy muddatda ushbu qarorga muvofiqlashtirsin.
 4. Mazkur qarorning bajarilishini nazorat qilish O‘zbekiston Respublikasi adliya vaziri R.Q. Davletov zimmasiga hamda Vazirlar Mahkamasining Eshlarni qo‘llab-quvvatlash va jamoat tashkilotlari masalalari kotibiyatiga yuklansin.
 1. Mazkur Nizom mahalliy nodavlat notijorat tashkilotlarining xorijiy davlatlardan, xalqaro va xorijiy tashkilotlardan, xorijiy davlatlarning fuqarolaridan yoki ularning topshirig‘iga binoan boshqa shaxslardan (keyingi o‘rinlarda — chet ellik shaxslar) oladigan mablag‘lar doirasida O‘zbekiston Respublikasi hududida xalqaro grant loyihalarini amalga oshirishda davlat boshqaruvi organlari bilan o‘zaro hamkorlik qilish tartibini belgilaydi.
 2. Ushbu Nizomda quyidagi asosiy tushunchalardan foydalaniladi:
 grant loyihasi — mahalliy nodavlat notijorat tashkilotlari tomonidan chet ellik shaxslardan olinadigan mablag‘lar doirasida O‘zbekiston Respublikasi hududida amalga oshiriladigan xalqaro grant loyihasi;
 mahalliy nodavlat notijorat tashkiloti (keyingi o‘rinlarda — NNT) adliya organlari tomonidan belgilangan tartibda davlat ro‘yxatidan o‘tkazilgan va chet ellik shaxslardan olinadigan mablag‘lar doirasida O‘zbekiston Respublikasi hududida xalqaro grant loyihalarini amalga oshiruvchi mahalliy nodavlat notijorat tashkiloti;
 milliy hamkor — O‘zbekiston Respublikasi hududida grant loyihasini amalga oshirishda NNTga amaliy yordam berish va hamkorlik qilish maqsadida O‘zbekiston Respublikasi Adliya vazirligi (keyingi o‘rinlarda — Adliya vazirligi) tomonidan biriktiriladigan davlat boshqaruvi organi;
 hududiy adliya organi — Qoraqalpog‘iston Respublikasi Adliya vazirligi, viloyatlar va Toshkent shahar adliya boshqarmalari.
 3. Mahalliy nodavlat notijorat tashkilotlarining grant loyihasini amalga oshirish mazkur Nizomga 1-ilovada nazarda tutilgan sxemaga muvofiq tashkil etiladi.
 4. NNTning grant loyihalarini amalga oshirishda davlat boshqaruvi organlari bilan o‘zaro hamkorligi ushbu Nizomga 2-ilovada keltirilgan sxemaga muvofiq amalga oshiriladi.
 5. Hududiy adliya organlari NNTning chet ellik shaxslardan mablag‘lar olinishini kelishgan yoki chet ellik shaxslardan olinadigan mablag‘lar haqida xabarnoma kelib tushgan kundan boshlab ikki ish kuni ichida bu haqda Adliya vazirligiga yozma yoki elektron shaklda ma’lumot kiritadi.
 6. Adliya vazirligi NNTning grant loyihalari doirasida mablag‘lar olinishi kelishilganligi (xabarnoma berilganligi) yoki ushbu Nizomning 5-bandida nazarda tutilgan hududiy adliya organining ma’lumoti haqida O‘zbekiston Respublikasi Tashqi ishlar vazirligiga (keyingi o‘rinlarda — Tashqi ishlar vazirligi) ikki ish kunidan kechiktirmasdan xabarnoma yuboradi.
 7. Tashqi ishlar vazirligi ushbu xabarnomani ko‘rib chiqib, chet ellik shaxslar tomonidan moliyalashtirilishi rejalashtirilgan grant loyihasi yuzasidan tegishli xulosani Adliya vazirligiga besh ish kuni ichida taqdim qiladi.
 8. Adliya vazirligi Tashqi ishlar vazirligi tomonidan taqdim etilgan xulosa asosida ikki ish kuni ichida ushbu NNTga grant loyihasini amalga oshirishda amaliy yordam berish va hamkorlik qilish uchun milliy hamkorni biriktirish choralarini ko‘radi.
 Milliy hamkorni tanlashda NNTning taklifi ustunlikka ega bo‘ladi.
 9. Adliya vazirligi NNT bilan kelishilgan holda, milliy hamkorning biriktirganligi haqida milliy hamkor sifatida biriktirilgan tashkilotni ikki ish kuni ichida xabardor qiladi.
 Bunda Adliya vazirligi hamkor tashkilotlar sifatida jalb qilinishi mumkin bo‘lgan tegishli vazirlik, idora va boshqa tashkilotlar (keyingi o‘rinlarda — hamkor tashkilotlar) ro‘yxatini milliy hamkorga tavsiya etishi mumkin.
 10. Milliy hamkor tomonidan ham NNTga grant loyihasini samarali amalga oshirishda boshqa hamkor tashkilotlar jalb qilinishi mumkin.
 11. Milliy hamkor NNTga grant loyihasining sifatli, o‘z vaqtida amalga oshirilishi va natijalarining monitoring qilinishida amaliy yordam berish hamda hamkor tashkilotlarning ishini muvofiqlashtirib borish uchun mas’ul hisoblanadi. Bunda milliy hamkorning NNT ichki ishlariga aralashishiga yo‘l qo‘yilmaydi.
 12. Milliy hamkor NNT bilan o‘zaro hamkorlik doirasida quyidagi tadbirlarni amalga oshiradi:
 grant loyihasini amalga oshirish bo‘yicha “yo‘l xaritasi”ni (keyingi o‘rinlarda — “yo‘l xaritasi”) ishlab chiqish va tasdiqlash;
 grant loyihasining samarali amalga oshirilishini ta’minlash hamda tadbirlarni monitoring qilish va baholab borish;
 grant loyihasini amalga oshirish jarayonida vujudga keladigan muammolarni hal etish;
 grant loyihasi doirasida, zaruratga ko‘ra, davlat organlari va tashkilotlari bilan o‘zaro hamkorlik memorandumlarini imzolash;
 amalga oshirilayotgan grant loyihasiga, zaruratga ko‘ra, o‘zgartish va qo‘shimchalar kiritish yuzasidan takliflar berish;
 grant loyihasining amalga oshirish muddatini belgilash va uzaytirish bo‘yicha tavsiyalar berish;
 grant loyihasini amalga oshirish natijalarini tahlil qilish.
 13. Milliy hamkor uning muayyan grant loyihasiga biriktirilganligi haqida Adliya vazirligining xabarnomasi kelib tushgan kundan boshlab besh ish kuni ichida grant loyihasini amalga oshiruvchi NNT bilan birgalikda hamkor tashkilotlarni jalb qilgan holda, “yo‘l xaritasi” loyihasini mazkur Nizomga 3-ilovaga muvofiq shaklda ishlab chiqadi hamda quyidagi tartibda ijroga qaratish choralarini ko‘radi:
 qiymati bazaviy hisoblash miqdorining 2 000 baravarigacha bo‘lgan grant loyihalari bo‘yicha “yo‘l xaritasi” loyihasi milliy hamkor va NNT tomonidan tasdiqlanib, ijroga qaratiladi;
 qiymati bazaviy hisoblash miqdorining 2 000 baravari va undan yuqori bo‘lgan grant loyihalari bo‘yicha “yo‘l xaritasi” loyihasi milliy hamkor va hamkor tashkilotlarga yuklatiladigan vazifalarning o‘z vaqtida va sifatli amalga oshirilishini ta’minlash maqsadida Adliya vazirligiga tasdiqlash uchun kiritiladi. Bunda Adliya vazirligi tomonidan grant loyihalari bo‘yicha “yo‘l xaritasi” loyihasi besh ish kuni ichida Vazirlar Mahkamasi bilan kelishilgan holda tasdiqlanib, ijro uchun milliy hamkorga yuboriladi.
 14. “Yo‘l xaritasi” loyihasida quyidagilar aks ettiriladi:
 grant loyihasini amalga oshirishga qaratilgan tadbirlar nomi;
 tadbirlarni amalga oshirishga sarflanadigan mablag‘lar miqdori, amalga oshirish muddatlari va mexanizmi, amalga oshirish hududi va boshqa xususiyatlari;
 milliy hamkor va hamkor tashkilotlar.
 “Yo‘l xaritasi” loyihasida grant loyihasini amalga oshiruvchi NNT bilan kelishilgan holda boshqa masalalar ham aks ettirilishi mumkin.
 15. “Yo‘l xaritasi”da belgilangan tadbirlarning o‘z vaqtida va sifatli bajarilishi uchun milliy hamkor va hamkor tashkilotlar mas’ul hisoblanadi.
 16. Milliy hamkor grant loyihasini amalga oshiruvchi NNT bilan kelishilgan holda, hamkor tashkilotlar ishtirokida “yo‘l xaritasi”ning ijro holati bo‘yicha zaruratga qarab yig‘ilishlar o‘tkazadi.
 Yig‘ilishda “yo‘l xaritasi”ni amalga oshirish jarayonlari, ijobiy natijalar, yuzaga kelgan muammolar, “yo‘l xaritasi”ga o‘zgartish va qo‘shimchalar kiritish zarurati hamda boshqa tashkiliy masalalar muhokama qilinadi.
 “Yo‘l xaritasi”ga o‘zgartish va qo‘shimchalar kiritish haqidagi qaror yig‘ilish bayoni shaklida rasmiylashtirilib, milliy hamkor, mahalliy NNT va manfaatdor hamkor tashkilotlar tomonidan tasdiqlanadi.
 Agar qiymati bazaviy hisoblash miqdorining 2 000 baravari va undan yuqori bo‘lgan grant loyihasi bo‘yicha “yo‘l xaritasi”ga o‘zgartirish qo‘shimchalar kiritish haqida qaror qabul qilingan bo‘lsa, mazkur yig‘ilish bayoni ikki kun ichida milliy hamkor tomonidan Adliya vazirligiga kelishish uchun kiritiladi.
 Adliya vazirligi yig‘ilish bayoni kelib tushgan kundan boshlab besh ish kuni ichida bayon loyihasini Vazirlar Mahkamasi bilan kelishish va milliy hamkorga yuborish choralarini ko‘radi.
 Yig‘ilish bayonini kelishish jarayonida Vazirlar Mahkamasi va Adliya vazirligi o‘zlarining taklif va e’tirozlarini bildirishi mumkin.
 17. Milliy hamkor grant loyihasini amalga oshiruvchi NNT bilan kelishgan holda, “yo‘l xaritasi” ijrosi yakuni bo‘yicha umumlashtirilgan ma’lumotni mazkur Nizomga 4-ilovaga muvofiq shaklda Adliya vazirligiga, grant loyihasi tugagandan keyin o‘n ish kunidan kechiktirmasdan Adliya vazirligi Vazirlar Mahkamasiga axborot uchun kiritadi.
 18. Adliya vazirligi zaruratga ko‘ra milliy hamkordan “yo‘l xaritalari”ning ijrosi bo‘yicha joriy va yakuniy ma’lumotni so‘rab olishi mumkin.
 19. NNT grant loyihalarini amalga oshirish doirasida davlat boshqaruvi organlari bilan ikki yoki ko‘p tomonlama memorandumlarni imzolashi mumkin.
 Davlat organi va tashkiloti NNTning memorandum imzolash haqidagi taklifi kelib tushgan kundan boshlab ikki ish kunidan kechiktirmasdan memorandum loyihasini Adliya vazirligi va Tashqi ishlar vazirligiga ko‘rib chiqish uchun yuboradi.
 Adliya vazirligi va Tashqi ishlar vazirligi memorandum loyihasini kelib tushgan kundan boshlab besh ish kuni ichida ko‘rib chiqib, uni yuborgan davlat organi yoki tashkilotiga o‘zlarining fikr va mulohazalarini taqdim etadi.
 Davlat organi va tashkiloti memorandum loyihasi bo‘yicha Adliya vazirligi hamda Tashqi ishlar vazirligining fikr va mulohazalarini inobatga olgan holda, ushbu tashkilotlarning fikr va mulohazalari olingan kundan boshlab ikki ish kuni ichida NNT bilan memorandum loyihasini imzolash choralarini ko‘radi.
 20. Mazkur Nizom talablarining buzilishida aybdor shaxslar qonunchilik hujjatlarida belgilangan tartibda javob beradilar.